לפי סיפור המקור, סירסי היא מכשפה מרושעת ויפת-מראה בת אלפי שנים השומרת על מראה צעיר באמצעות שיקוי קסם. היא מקבלת כוחות קסם ומסוגלת להפוך גברים לבעלי חיים בהתאם לאישיותם. בשל פשעיה נגד בני התמותה, המלכה היפוליטה גירשה אותה למקום בשם סורקה, "אי כוכב בחלל החיצון, היכן שהיא לא תוכל לגרום נזק". בעקבות חזרתה לכדור הארץ, סירסי מנסה לחסל את וונדר וומן משום שלפי נבואתה של אורקל מימים קדומים, בתה של היפוליטה תהיה הדרך לתקן את מעשיה. בניגוד לאויבים השונים של וונדר וומן מתור הזהב, סירסי אינה מבקשת לכפר על עוונותיה כאשר מזימתה נכשלת, ובין השתיים מתפתחת טינה רבת-שנים. כפי שמתברר בחוברת "Captain Marvel Adventures #66" של קפטן מארוול, אוגאר האלמותי העניק לסירסי אלמותיות לפני כשלושת אלפי שנים בעוד היא הייתה נסיכה יוונית בתקווה שהיא תינשא לו. אולם, מכיוון שהוא לא העניק לה נעורים נצחיים, היא הזדקנה ונהפכה למכוערת. לפיכך, היא חווה רגשות שנאה עבור גברים ששונאים את מראה והיא לומדת קסם כדי להפוך אותם לבעלי חיים. בכל תקופות הזמן בה הופיעה מחדש, מראה החיצוני היה שונה, לרבות שיערה. בתור הזהב היא הוצגה כזהובת שיער, בתור הכסף הוצגה כבעלת שיער עורב, בתור הארד היה זה שיער אדמוני, לאחר המשבר בעולמות האינסופיים בעלת שיער סגול ולאחר פלאשפוינט בעלת שיער אדום כדם וגוון עור חיוור.
דמותה של סירסי מופיעה בסדרות האנימציה "ליגת הצדק ללא גבולות" בדיבובה של רייצ'ל יורק (בפרק "This Little Piggy"), וב"ליגת הצדק בפעולה" בדיבובה של לורה פוסט בפרק "Luthor in Paradise". הדמות הופיעה גם במשחק הרשת "יקום DC אונליין" בדיבובה של מישל פורבס.
מאקלמור וראיין לואיס
מאקלמור וראיין לואיס (באנגלית: Macklemore &amp; Ryan Lewis) הוא צמד היפ הופ אמריקאי שהוקם בשנת 2008 בסיאטל, וושינגטון. הצמד מורכב מבן האגרטי, ראפר הידוע בשם הבמה מאקלמור, וריאן לואיס , מפיק מוזיקלי, די ג'יי וצלם מקצועי, שפגש את מאקלמור בצילומים; מאז הם שיתפו פעולה באופן קבוע. בשנת 2009, הוציאו את הפרויקט המשותף הראשון שלהם, מיני-אלבום בשם "VS. EP". בהמשך, הוציאו את "VS. Redux" בשנת 2010, האלבום זוכה פרס גראמי "The Heist" בשנת 2012, ו-"This Unruly Mess I've Made" בשנת 2016.
קריירה.
מאקלמור וראיין לואיס נפגשו בשנת 2006. לואיס בילה כמה שנים בעבודה על קידומו של מאקלמור כצלם, ולאחר מכן הם הפכו במהרה לחברים טובים. לואיס המשיך להפיק עבור מאקלמור, ובסופו של דבר השניים עבדו במשרה מלאה כצמד בעל שם. בשנת 2008, רשמו את שיתוף הפעולה הראשון שלהם כצמד והופיעו ב-Bumbershoot, בפסטיבל המוזיקה Sasquatch באמפיתיאטרון Gorge ופסטיבל המוזיקה Outsides Lands בסן פרנסיסקו. בשנת 2009 הוציאו את המיני-אלבום הראשון שלהם, "The VS. EP", שהגיע למקום השביעי במצעד ההיפ הופ של אייטונס. בדצמבר 2009, הוציאו את הסינגל "Irish Celebration". באוקטובר 2010, הוציאו את המיני-אלבום השני שלהם, "VS. Redux".
בשנת 2011, הוציאו את הסינגל "Wings", שהגיע למקום ה-12 במצעד השירים מתחת להוט 100. לאחר מכן, הוציאו את הסינגל "Can't Hold Us", באירוח הזמר ריי דלטון , שהגיע למקום הראשון במצעד הבילבורד הוט 100 ושהה בו במשך 5 שבועות סך הכל. בשנת 2012 הוציא הצמד את הסינגל "Thrift Shop", שהגיע אף הוא למקום הראשון במצעד, ולאחר זמן מה הפך לאחד מהשירים הנמכרים ביותר בכל הזמנים בארצות הברית, תוך שהיה לאחד השירים הנמכרים ביותר לשנת 2013. ב-18 ביולי 2012, הוציאו בשיתוף פעולה עם הזמרת האמריקאית, מרי למברט , את הסינגל "Same Love". בהמשך השנה, הוציאו את אלבום הבכורה שלהם, "The Heist", שהגיע למקום השני במצעד הבילבורד 200. ב-2014, זכה האלבום בפרס גראמי בקטגוריית "אלבום הראפ הטוב ביותר", תוך שהצמד עצמו זכה בקטגוריית "תגלית השנה".
בשנת 2016 הוציא הצמד את אלבומו השני, "This Unruly Mess I've Made", הנתמך על ידי שלושה סינגלים: "Downtown", "Dance Off" ו-"Brad Pitt's Cousin". האלבום הגיע למקום הרביעי במצעד הבילבורד 200.
ב-2017 הכריז הצמד כי יצא להפסקה זמנית.
לוחמה מדברית
לוחמה מדברית (באנגלית: Desert Warfare) היא לוחמה בשטחים מדבריים, בהם במרבית הזמן האקלים הוא חם ויבש. אופי הלוחמה המדברית מעמיד אתגרים נוספים מעבר ללחימה עצמה, בהם התמודדות עם תנאי השטח, מזג האוויר וקושי בלוגיסטיקה ואספקה.
מאפיינים וטקטיקות.
לוחמה מדברית מאופיינת בתנאי שטח המקשים על מאמץ התמרון ומגבילים את העבירות, מחד, לצד שטחים פתוחים המסייעים לתנועה מהירה ולתמרון נרחב אך ניתנים לגילוי ומונעים תנועה בהסתר, מאידך.
בנוסף תנאי אקלים המאופיינים בתנודות טמפרטורה וסופות חול מגבילים את הראות ומכבידים על הפעלתם ואחזקתם של הנשק והציוד. העדר מקורות מים ומקומות יישוב מצריך הצטיידות במלאי גדול של אספקה.
שממת המדבר מחייבת השתלטות על אתרי מפתח להבטחת השליטה על משאבים חשובים (בעיקר מים נקיים) ועל היכולת לקיים את אספקת הצבא.
העקרון המנחה בניהול לוחמה מדברית מודרנית הוא להשמיד את האויב בטווח הרחוק ביותר. בדרך כלל, תמונות לוויין משמשות לאיסוף מודיעין אודות התנהלות כוח האויב. לאחר מכן נערכות תקיפות אוויריות ארוכות טווח כדי להשמיד כוחות אלה - כמו גם את תשתית התקשורת שלהם - כדי לשבש את מערכת הפיקוד והשליטה של ​​האויב ולמנוע ממנו את יכולת התמרון. יחידות תמרון קרקעיות של שריון כבד וחי"ר ממוכן עוברות דרך או עוקפות עמדות אויב, באמצעות מערכות בקרת אש מתוחכמות להשמדת נכסי אויב בטווחים ארוכים במיוחד (עד 4 ק"מ במצב כינון ישיר).
התקפה.
גם במדבר התקפה היא צורת הלחימה העיקרית. היא מכוונת להשמדת האויב ולתפיסת אתרים ושטחים חיוניים: צמתים, יישובים ומקורות מים. המרחבים הפתוחים, קשיי ההסוואה והפריסה הרחבה של מוצבי האויב, מכתיבים קצב התקפה גבוה בחזית רחבה ולעומק רב. קרב התקפה ייפתח על ידי מסע התקרבות, אשר בשל המרחקים הגדולים וקשיי ההסתר נחשב לקשה. למסע זה ינוצלו הלילות ותנאי ראות גרועים. ככלל ינועו הכוחות בצירים נפרדים, כאשר רוחב החזית ייקבע בהתאם לפריסת היעדים. התנועה במדבר מחייבת אבטחת אגפים ועורף יותר מאשר בתנאים רגילים. חלק מהכוח יוקצה למשימות איגוף ותפיסת אתרים חיוניים בעורף האויב. לאחר ההבקעה יפתחו הכוחות בתמרונים בעומק מערך ההגנה לכיתור האויב והשמדתו. האבק הנוצר בעת התנועה ומסכי העשן יסייעו לביום איגופים ותמרונים אחרים לצורך הסחה. ניידות חיונית למלחמת מדבר מוצלחת ומיקום עמדות הטנקים חשוב יותר מהחזקה בשטח בפועל.
ניידות.
המפתח להצלחה בלוחמה מדברית הוא ניידות. הטקטיקות ששימשו לניצחון על עיראק במלחמת המפרץ היו תנועות איגוף רחבות ומהירות דומות לאלה שבוצעו על ידי מונטגומרי ורומל במהלך המערכה במדבר המערבי. הדוקטרינה של כוחות הקואליציה שהתמקדה בשיפור הניידות סללה את הדרך לניצחון המוחץ.
הגנה.
קרב ההגנה הוא פעולה זמנית גם בלוחמת מדבר במהלכו נערכים הכוחות מחדש ולאחר מכן עוברים להתקפה. ההגנה במדבר תושתת על ההיאחזות בצמתים, מעברים ומתקנים חיוניים.
פשיטות.
פשיטות בעומק האויב לצורך השמדת מתקנים חיוניים מאפשרות פעולה מהירה ומפתיעה. שטחי הכינוס יורחקו מהיעד יותר מהמקובל בתנאים רגילים בגלל תנאי תצפית טובים.
Smite (משחק מחשב)
Smite הוא משחק זירת קרב מרובת משתתפים (MOBA), שפותח ופורסם על ידי אולפני Hi-Rez Studios עבור Microsoft Windows, פלייסטיישן 4, Nintendo Switch ו- Xbox One. בSmite, שחקנים שולטים בדמויות אשר מבוססות על אלים וגיבורים ממיתולוגיות שונות, ולוקחים חלק בקרבות מבוססי קבוצות, ומשתמשים ביכולות שלהם נגד שחקנים אחרים וכנגד מיניונים (חיילים שמשוחקים על ידי המחשב).
למשחק מספר מצבי שחקן מול שחקן שונים (PVP), נכון לשנת 2022 יש 121 דמויות משחק שונות ובעל אליפות עולם שנתית בשווי מיליון דולר.
משחקיות.
מצבי משחק.
המשחק כולל מצבי משחק רבים ושונים כאשר הגדול ביותר הוא "Conquest". שחקנים מתחלקים לשתי קבוצות עם חמישה שחקנים בכל קבוצה. כל השחקנים מתחילים משני צידי המפה בנקודת ההתחלה של קבוצתם. לפני שהשחקנים נכנסים למפה, מוענקת להם כמות זהב לרכישת פריטי התחלה. פריטים אלה מעניקים בונוסים או יכולות מיוחדות המעצימות את השחקן. ישנם שלושה "נתיבים" רצופים העוברים מצד אחד של המפה לצד השני. כל מסלול מוגן על ידי 2 מגדלים ו"פיניקס". הפיניקס והמגדלים גורמים נזק רב לאויבים שמתקרבים אליהם ללא המיניונים. המטרה של כל משחק היא להשמיד את המגדלים, הפיניקס ואת הטיטאן של הקבוצה היריבה, לוחם ענק שחייבים להביס כדי לנצח במשחק.
במשחק יש עוד מספר מצבי משחק שונים. לדוגמה:
"Joust" הוא מצב משחק שבו שישה אנשים מתחלקים לשתי קבוצות, והמפה קטנה יותר ממצב הConquest וכוללת רק נתיב אחד ו2 ג'ונגלים בכל צד.
"Clash" הוא מצב משחק שבו עשרה אנשים מתחלקים לשתי קבוצות והמפה שונה מConquest וכוללת שני נתיבים וג'ונגל מקוצר.
"Siege" הוא מצב משחק שבו שמונה אנשים מתחלקים לשתי קבוצות וכולל שני נתיבים; לקבוצה יש נקודות שעולות על ידי הריגת אויבים וכאשר הקבוצה מגיעה ל-100 נקודות הנקודות מתאפסות ומיניון ענקי מגיע כדי לעזור לקבוצה.
"Arena" הוא מצב שבו עשרה שחקנים מתחלקים לשתי קבוצות, והוא המצב החופשי ביותר בו אין ג'ונגל וכל האויבים נלחמים זה מול זה; כאן המטרה של הקבוצה היא לאפס את כמות הנקודות של הקבוצה היריבה על ידי הריגת אויבים וגם כאן מיניון ענקי יכול להזדמן כדי לעזור לקבוצה.